Kathrada-begrafnis: Zuma openlik gekritiseerVoormalige president Kgalema Motlanthe by die begrafnis van Ahmed Kathrada. Foto: GCIS Voormalige president Kgalema Motlanthe het Woensdag by die begrafnis van ANC-struggle-veteraan, Ahmed Kathrada, dele uit ŉ ope brief aangehaal wat Kathrada aan pres. Jacob Zuma geskryf het waarin hy hom vra om te bedank. Kathrada het in dié brief wat hy in Maart verlede jaar aan Zuma gerig het, hom gevra om te bedank nadat die konstitusionele hof bevind het Zuma het versuim om die Grondwet na te kom en te respekteer met betrekking tot die Nkandla-sage. Kathrada (87) is Woensdag in Johannesburg se Wespark-begraafplaas ter ruste gelê. Hy is Dinsdag dood kort nadat hy ŉ operasie ondergaan het om ŉ bloedstolling op sy brein te verwyder. ANC-struggle-veteraan, Ahmed Kathrada, se begrafnis is Woensdag (29 Maart 2017) in Johannesburg gehou. Foto: GCIS Motlanthe het die toon aangegee vir openlike kritiek teenoor Zuma se behandeling van die struggle-veterane en ANC-strydrosse. “Wat [Kathrada] en sy politieke organisasie voorgestaan het, het vir ewig die menslike ervaring verryk. Ek sou sê ons moet vertroosting vind in die onsterflikheid van die idee wat sy bestaan gedefinieer het, die idee van vryheid,” het hy gesê. Motlanthe het sy huldeblyk aan Kathrada begin deur te sê: “Op ŉ dag soos vandag moet ons nie doekies omdraai nie. Ons moet dit sê soos dit is.” Motlanthe het gesê dit sal oneerlik wees om hulde aan Kathrada te bring en voor te gee hy was nie “diep ontsteld” oor die stand van politiek in Suid-Afrika nadat apartheid tot ŉ einde gekom het nie. Foto: GCIS Hy het Kathrada se woorde aangehaal waarin hy sy redes uiteensit vir sy brief aan Zuma, onder meer dat hy ŉ lojale en gedissiplineerde lid van die ANC sedert die 1940’s was. Kathrada se brief het gelui: “Ek was nog altyd van mening dat ek nie in die openbaar sal praat oor verskille tussen my en my leiers en my organisasie, die ANC, nie. Ek sou dit net doen wanneer ek gevoel het dat belangrike organisatoriese kwessies my noop om my bekommernisse te opper. “Vandag, het ek besluit om afstand te doen van daardie tradisie. Die posisie van die president is ŉ posisie wat ten alle tye die land moet verenig agter ŉ visie en ŉ program wat ten doel het om ŉ beter toekoms vir alle Suid-Afrikaners te skep. Dit is ŉ posisie wat respek van alle Suid-Afrikaners vra en wat natuurlik ten alle tye verdien moet word.” Foto: GCIS Motlanthe het gesê: “Comrade Kathy het voortgegaan om reguit, byna op arrogante wyse te vra, ‘In die lig van die voortdurende wydverspreide kritiek, veroordeling en eise, is dit te veel gevra dat jy die regte pad sal kies, wat al meer momentum kry, en oorweeg om uit te tree?’” Motlanthe het ŉ staande en luide toejuiging van die gehoor ontvang terwyl hy die brief voorgelees het. Verskeie struggle-veterane, onder wie oudpres. Thabo Mbeki; Winnie Madikizela-Mandela; minister Jeff Radebe; Mac Maharaj, Zuma se voormalige woordvoerder; Ronnie Kasrils, voormalige kabinetsminister en Sophia Williams de Bruyn, anti-apartheidsaktivis, het die begrafnis bygewoon. Zuma was egter nie in die gehoor nie. Dr. Bongani Ngqulunga, woordvoerder van die presidensie, het Woensdagoggend gesê Zuma sal nie die gedenkdiens en begrafnis bywoon nie, in ooreenstemming met die wense van die familie.